MIN(tartomány)

A tartomány területen található legkisebb számértéket adja eredményül.

A következő példában a legkisebb testmagasságot keressük ki.

A feladat megoldásához a B13 cellába írjuk be az =MIN(B3:B8) függvényt. A B3:B8 tartomány tartalmazza a tanulók testmagasságát.

MAX(tartomány)

A tartomány területen található legnagyobb számértéket adja eredményül.

Az alábbi példában a legnagyobb testmagasságot keressük ki.

Ebben a példában ugyanazokkal az adatokkal dolgozunk, mint a MIN függvény esetén. A legnagyobb testmagasságot a B10 cellában az =MAX(B3:B8) függvény beírásával kapjuk meg.

KICSI(tartomány;k)

A tartomány területen található k. legkisebb számértéket adja eredményül.

Például a második legalacsonyabb testmagasság megjelenítéséhez a B14 cellába az =KICSI(B3:B8;2) képletet gépeltük be.

NAGY(tartomány;k)

A tartomány területen található k. legnagyobb számértéket adja eredményül.

Például a második legmagasabb testmagasság kikereséséhez az =NAGY(B3:B8;2) képletet írtuk a B11 cellába.

Matematikai és trigonometriai függvények

ABS(szám)

A szám abszolút értékét – azaz a számegyenesen a nullától való távolságát – adja eredményül.

Az alábbi példában a hőmérséklet-ingadozás kiszámításához az ABS függvényt használtuk az Ingadozás oszlopban. A D3 cellába például az =ABS(B3-C3) képletet írtuk.

GYÖK(szám)

A szám numerikus érték gyökét adja eredményül. Szöveges érték esetén #ÉRTÉK!, negatív érték esetén #SZÁM! hibaértéket ad eredményül.

Az alábbi példában a derékszögű háromszög C oldalának hosszát az =GYÖK(B2^2+B3^2) képlettel számoltuk ki a B4 cellában.

HATVÁNY(szám;hatvány)

A szám érték hatvány-adik hatványát adja eredményül. A függvény használata megegyezik a hatványjel, azaz a szám^hatvány alak használatával.

Az alábbi példában a kettő hatványainak kiszámításához az =HATVÁNY(2;A3) képletet írtuk a B3 cellába, majd lemásoltuk a B4:B11 tartományba.